በእንግሊዝ ፕሬሚየር ሊግ የትናንቱ ጨዋታ፤ የዌስት ብሮሚች አልቢኖው ሳሎሞን ሮንዶን በ67ኛው ደቂቃ ባስቆጠራት ብቸኛ ግብ በዐሥር ተጨዋቾች የተወሰነው ማንቸስተር ዩናይትድ ተሸንፎ ወጥቷል። ሳሎሞን ሮንዶን ትናንት ያገባት ኳስ በ6 ጨዋታዎች አራተኛ ግቡ ነበረች። በመጀመሪያው የጨዋታ ክፍለ ጊዜ ስፔናዊው ዃን ማታ በሁለት ቢጫ ካርድ በቀይ ከሜዳ መሰናበቱ ማንቸስተር ዩናይትድን ጎድቶታል። በቀይ መሰናበቱን «እጅግ አናዳጅ» ሲል የገለጠው ስፔናዊው ከጥፋቱ ወደፊት እንደሚማር ተናግሯል። ዃን ማታ በመጀመሪያው አጋማሽ በጥቂት ደቂቃዎች ልዩነት ሁለት ቢጫ በማግኘቱ ነው የተሰናበተው። በግል አምደመረቡ ላይ ባሰፈረው ጽሑፍም፦ «ሁለቱም ውሳኔዎች በጣም አናዳጅ ናቸው። ብዙውን ጊዜ እጅግ የከፉ ጥፋቶች ተፈጽመው ቅጣት ሲሰጥ አላየንም። ያም ሆኖ ግን ጥፋቶቹን እንዳይከሰቱ ማድረግ እችል ነበር። ኃላፊነቱን እወስዳለሁ» ብሎዋል። ማንቸስተር ዩናይትድ ትናንት ከአንድ ሰአት በላይ በ10 ተጨዋቾች ለመወሰን ተገዷል። መጨረሻውም በ1 ለ0 ተደምድሟል።